**СТАНОВИЩЕ**

за дисертационния труд на Антония Димова Цанкова

на тема *Факултативност на аспектуално-темпоралните показатели в съвременния китайски език*

за присъждане на образователната и научна степен „Доктор“

по направление 2.1. Филология (Лингвистика на китайския език)

Катедра „Езици и култури на източна Азия“

Софийски университет „Св. Климент Охридски”

Актуалността на тематана така представения труд се обуславя преди всичко от важното значение на явленията вариантност и факултативност в граматичната система на съвременния китайски език. Нерегулярната употреба на аспектуално-темпоралните предикативни суфикси е сериозно предизвикателство за описанието на морфологичната система на китайския език и изработването на адекватна методология за нейното преподаване. Справянето с тези трудности изисква комплексен анализ на специфичните прояви на морфологичната факултативност в китайския език. Явлението може да бъде изучено с помощта на база от емпирични данни, получени от единствения възможен източник – носителите на езика, в резултат от сложен и трудоемък процес на събиране, и не по-малко тежък и щателен процес на последващ анализ. Именно такъв е подходът, избран в настоящата дисертация. Изследването представя смел и иновативен комплексен научен подход за решаването на проблемите.

Дисертационният труд има обем от 246 страници основен текст, добре и балансирано структуриран, с увод, четири глави, със съответните точки и подточки, и заключение. Нагледност на работата придават и 22-те фигури и 20-те таблици. Библиографията включва 244 източника, от които 111 на български и руски език, 104 на английски език и 29 на китайски език. Като неотделима част от дисертацията би следвало да се смятат и статистическите таблици (приложения), където фигурират 1062 експериментално изследвани фрази (взети от новелата на Сю Цифън „Да пренапишеш живота си” от 2008 г.) с пет възможни варианта за реализация и съответната статистическа обработка на информацията от 50 експериментални текста с общ обем от около 1100 стр.: №1 с вариантите на отговори на 20 информанти – носители на езика; №2 с вариантите за отговор на още 10 информанти – носители на езика; №3 и №4 – с обработка на така получените емпирични данни в съпоставка с оригиналния авторски текст.

Приносните моменти на настоящия дисертационен труд се състоят преди всичко в това, че за първи път факултативността на трите ключови граматични показатели в китайския език като важна типологична особеност на китайската езикова система се разглежда в рамките на толкова задълбочено, комплексно и системно проучване. Предлага се нова методология със стъпаловиден подход при структуриране на нивата, границите и вариантите на реализация разглежданите формативи в реални езикови ситуации. За пръв път по сигурен емпиричен път се доказва широкият диапазон на вариране в употребата им както при неутралните, така и при маркираните форми. Новост е и опитът за разкриване на мотивационната роля на надезиковите и комуникативни функции на изказването за факултативната употреба на разглежданите морфеми, което позволява да се структурира по-ясно зоната на факултативността в китайския език.

Следва да се отбележи също така, че иновативната методология на системно описание на аспектуално-темпоралните показатели в опозицията „употреба – неупотреба“ може да послужи при съставянето на нови и по-добри методически пособия и учебници по китайски език. Тя също така може да послужи и като методологична база за анализ на факултативната морфология и на други изолиращи езици, както и за бъдещи съпоставителни изследвания с езиците с богато развита глаголна морфология като българския.

Дисертационният труд щеше да е още по-ценен, ако от самото начало беше взел под внимание и беше добавил към експерименталното изследване и аспектуалната морфология на прилагателните. Това би могло, вече по-лесно, да се направи и като отделно бъдещо специализирано изследване.

Дисертацията на Антония Димова Цанкова е посветена на важна и актуална тема с висока теоретична и прагматична стойност. Надеждният изследователски подход, базиран на експериментални данни, класифицирани и анализирани внимателно и с професионална вещина логично водят до важните, концептуално стабилни изводи и научни приноси на този задълбочен теоретико-приложен труд. Следва да се отбележи и съответствието на дисертацията и автореферата с нормите, изискванията на ЗРАСРБ и Правилника за прилагането му. Дисертантката има шест публикации по темата на работата. Казаното дотук ми позволява да препоръчам с пълна убеденост присъждането на Антония Димова Цанкова на образователната и научна степен „доктор“.

